Икономика - Вдигат двойно таксите на Агенция “Митници” - Стандарт
Близо два пъти се вдигат таксите, които събира Агенция "Митници" от гражданите и бизнеса за предоставянето на определени услуги. Таксата за всеки ден складиране на открити площи се вдига от 0,20 лв. на 0,40 лв. за 1 кв. м. А за складиране в закрити помещения вече ще се плаща на база обем на стоката, а не според нейното тегло и таксата се променя от 0,35 лв. за 100 кг, на 0,70 лв. за 1 куб. м. Като е уточнено, че обемът на стоката ще се определя като произведение от най-голямата дължина, най-голямата широчина и най-голямата височина на площта, върху която са складирани стоките. Това предвиждат промени в Тарифата на таксите, събирани от Агенция "Митници", които са пуснати от Министерството на финансите за обществено обсъждане.
Друга промяна предвижда, че такси ще се плащат дори за конфискувани стоки, които се подаряват на други държавни ведомства или пък се продават. Като такса ще се дължи от деня, след като стоката бъде дарена или продадена, ако веднага не бъде изведена от склада. Такса ще се събира и при съхранение в складове на задържани стоки, които нарушават правата върху интелектуалната собственост. При досъдебно производство също се ще събира такса, ако стоката трябва да се съхранява от Агенция "Митници". Но в този случай размерът на таксата ще бъде 50% от стандартната тарифа.
По-високи такси ще се събират и за контролни действия от страна на митничарите, ако те се правят по искане на фирмата извън митническия офис. За работата на митничарите ще се плащат по 10 лв. на час, при 6 лв. досега, както и още 10 лв. за транспортни и битови разходи. Когато за контролните действия извън офиса е необходимо постоянно присъствие на митничари, месечната такса скача от сегашните 700 лв. на 1600 лв.
Ако някоя фирма иска копие от митницата на резултатите от вече направен лабораторен анализ, ще трябва да плаща по тарифа, сякаш проверката е поръчана от самата компания, предвиждат още промените. Ще се плащат такси и за получаване на заверено копие от разпечатка от информационна система на митниците, като за първата страница ще се дължат 5 лв., а за всяка следваща по 2 лв.